CELEX: 32014R0779
Language: el
Date: 2014-07-17 00:00:00
Title: Κανονισμός (ΕΕ) αριθ. 779/2014 του Συμβουλίου, της 17ης Ιουλίου 2014 , για τον καθορισμό των αλιευτικών δυνατοτήτων για τον γαύρο στον Βισκαϊκό Κόλπο για την αλιευτική περίοδο 2014/2015

18.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 212/1
            
         ΚΑΝΟΝΙΣΜΌΣ (ΕΕ) αριθ. 779/2014 ΤΟΥ ΣΥΜΒΟΥΛΊΟΥ
   της 17ης Ιουλίου 2014
   για τον καθορισμό των αλιευτικών δυνατοτήτων για τον γαύρο στον Βισκαϊκό Κόλπο για την αλιευτική περίοδο 2014/2015
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Το άρθρο 43 παράγραφος 3 της Συνθήκης προβλέπει ότι το Συμβούλιο, μετά από πρόταση της Επιτροπής, πρέπει να εκδίδει μέτρα σχετικά με τον καθορισμό και την κατανομή των αλιευτικών δυνατοτήτων.
            
         
               (2)
            
            
               Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (1) απαιτεί τη θέσπιση μέτρων διατήρησης, λαμβανομένων υπόψη των διαθέσιμων επιστημονικών, τεχνικών και οικονομικών γνωμοδοτήσεων, συμπεριλαμβανομένων, όποτε είναι σκόπιμο, των εκθέσεων που συντάσσει η Επιστημονική, Τεχνική και Οικονομική Επιτροπή Αλιείας (ΕΤΟΕΑ).
            
         
               (3)
            
            
               Εμπίπτει στην αρμοδιότητα του Συμβουλίου η θέσπιση μέτρων περί καθορισμού και κατανομής των αλιευτικών δυνατοτήτων, συμπεριλαμβανομένων ορισμένων όρων που συνδέονται λειτουργικά με αυτές, ανάλογα με την περίπτωση. Οι αλιευτικές δυνατότητες θα πρέπει να κατανέμονται μεταξύ των κρατών μελών έτσι ώστε να διασφαλίζεται σε κάθε κράτος μέλος σχετική σταθερότητα των αλιευτικών δραστηριοτήτων για κάθε απόθεμα ή τύπο αλιείας, λαμβανομένων δεόντως υπόψη των στόχων της κοινής αλιευτικής πολιτικής που καθορίζονται στον κανονισμό (ΕΕ) αριθ. 1380/2013.
            
         
               (4)
            
            
               Τα συνολικά επιτρεπόμενα αλιεύματα (TAC) θα πρέπει να καθοριστούν με βάση τις διαθέσιμες επιστημονικές γνωμοδοτήσεις, λαμβανομένων υπόψη των βιολογικών και κοινωνικοοικονομικών πτυχών, διασφαλίζοντας παράλληλα ίση μεταχείριση μεταξύ των αλιευτικών κλάδων.
            
         
               (5)
            
            
               Σύμφωνα με προκαταρκτικές γνωμοδοτήσεις από το Διεθνές Συμβούλιο για την Εξερεύνηση της Θάλασσας (ICES), η βιομάζα αναπαραγωγικού αποθέματος του γαύρου στον Βισκαϊκό Κόλπο κατά την περίοδο αναπαραγωγής του 2014 εκτιμάται σε 66 158 τόνους. Το 2009, η Επιτροπή υπέβαλε πρόταση κανονισμού περί θέσπισης μακροπρόθεσμου σχεδίου για το απόθεμα γαύρου στον Βισκαϊκό Κόλπο και για τις αλιευτικές δραστηριότητες εκμετάλλευσης του εν λόγω αποθέματος. Με βάση την εν λόγω πρόταση, κρίνεται σκόπιμο να καθοριστεί TAC ύψους 20 100 τόνων για την αλιευτική περίοδο 2014/2015, το οποίο να αντιστοιχεί σε αύξηση περίπου 18 % σε σχέση με το προηγούμενο TAC.
            
         
               (6)
            
            
               Σύμφωνα με το άρθρο 2 του κανονισμού (ΕΚ) αριθ. 847/96 του Συμβουλίου (2), είναι αναγκαίο να καθορισθεί σε ποιο βαθμό το απόθεμα γαύρου στον Βισκαϊκό Κόλπο διέπεται από τα διάφορα μέτρα που καθορίζονται στον εν λόγω κανονισμό.
            
         
               (7)
            
            
               Από την 1η Ιανουαρίου 2015, τα αλιεύματα γαύρου στον Βισκαϊκό Κόλπο θα υπόκεινται στην υποχρέωση εκφόρτωσης που προβλέπεται στο άρθρο 15 παράγραφος 1 στοιχείο α) του κανονισμού (ΕΕ) αριθ. 1380/2013. Συνεπώς, υπό τις προϋποθέσεις που καθορίζονται στον εν λόγω κανονισμό, τα αλιεύματα γαύρου αυτού του τύπου αλιείας πρέπει να μεταφέρονται και να διατηρούνται επί των αλιευτικών σκαφών και να καταγράφονται, να εκφορτώνονται και να καταλογίζονται στις ποσοστώσεις.
            
         
               (8)
            
            
               Ενόψει της έναρξης της αλιευτικής περιόδου 2014/2015 και για τους σκοπούς της ετήσιας κοινοποίησης των αλιευμάτων, ο παρών κανονισμός θα πρέπει να τεθεί σε ισχύ το συντομότερο δυνατό μετά τη δημοσίευσή του και να εφαρμοστεί από την 1η Ιουλίου 2014,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αλιευτικές δυνατότητες για τον γαύρο στον Βισκαϊκό Κόλπο
   Το συνολικά επιτρεπόμενο αλίευμα (TAC) και η κατανομή του μεταξύ των κρατών μελών για την αλιευτική περίοδο από την 1η Ιουλίου 2014 έως την 30ή Ιουνίου 2015 για το απόθεμα γαύρου στην υποπεριοχή ICES VIII, όπως ορίζεται στον κανονισμό (ΕΚ) αριθ. 218/2009 του Ευρωπαϊκού Κοινοβουλίου και του Συμβουλίου (3), είναι το εξής (σε μετρικούς τόνους ζωντανού βάρους):
   
               Είδος:
            
            
               Γαύρος
               Engraulis encrasicolus
            
            
               Ζώνη ICES:
            
            
               VIII
               (ANE/08.)
            
         
               Ισπανία
            
            
               18 090
            
            
               Αναλυτικό TAC
            
         
               Γαλλία
            
            
               2 010
            
         
               ΕΕ
            
            
               20 100
            
         
               TAC
            
            
               20 100
            
         Άρθρο 2
   Ειδικές διατάξεις σχετικά με τις κατανομές των αλιευτικών δυνατοτήτων
   Η κατανομή των αλιευτικών δυνατοτήτων μεταξύ των κρατών μελών, όπως προβλέπεται στο άρθρο 1, δεν θίγει:
   
               α)
            
            
               τις ανταλλαγές που πραγματοποιούνται σύμφωνα με το άρθρο 16 παράγραφος 8 του κανονισμού (ΕΕ) αριθ. 1380/2013,
            
         
               β)
            
            
               τις μειώσεις και τις ανακατανομές που πραγματοποιούνται σύμφωνα με το άρθρο 37 του κανονισμού (ΕΚ) αριθ. 1224/2009 του Συμβουλίου (4),
            
         
               γ)
            
            
               τις ανακατανομές που πραγματοποιούνται σύμφωνα με το άρθρο 10 παράγραφος 4 του κανονισμού (ΕΚ) αριθ. 1006/2008 του Συμβουλίου (5),
            
         
               δ)
            
            
               τις πρόσθετες εκφορτώσεις που επιτρέπονται βάσει του άρθρου 3 του κανονισμού (ΕΚ) αριθ. 847/96,
            
         
               ε)
            
            
               τις ποσότητες που διατηρούνται σύμφωνα με το άρθρο 4 του κανονισμού (ΕΚ) αριθ. 847/96,
            
         
               στ)
            
            
               τις μειώσεις που γίνονται σύμφωνα με τα άρθρα 105, 106 και 107 του κανονισμού (ΕΚ) αριθ. 1224/2009,
            
         
               ζ)
            
            
               τις μεταφορές και ανταλλαγές ποσοστώσεων που πραγματοποιούνται σύμφωνα με το άρθρο 20 του κανονισμού (ΕΕ) αριθ. 43/2014 του Συμβουλίου (6).
            
         Άρθρο 3
   Ετήσια διαχείριση
   Το απόθεμα που αναφέρεται στο άρθρο 1 θεωρείται ότι υπάγεται σε αναλυτικό TAC για τους σκοπούς του κανονισμού (ΕΚ) αριθ. 847/96. Εφαρμόζονται το άρθρο 3 παράγραφοι 2 και 3 και το άρθρο 4 του εν λόγω κανονισμού.
   Άρθρο 4
   Εκφόρτωση κύριων και παρεμπιπτόντων αλιευμάτων πριν από την 1η Ιανουαρίου 2015
   Από την 1η Ιουλίου 2014 έως τις 31 Δεκεμβρίου 2014, τα ιχθυαλιεύματα που προέρχονται από το απόθεμα που αναφέρεται στο άρθρο 1 διατηρούνται επί του σκάφους ή εκφορτώνονται μόνο εάν:
   
               α)
            
            
               αλιεύθηκαν από σκάφη υπό σημαία κράτους μέλους το οποίο διαθέτει ποσόστωση και δεν την έχει εξαντλήσει ή
            
         
               β)
            
            
               αποτελούν μερίδιο ποσόστωσης της Ένωσης που δεν έχει κατανεμηθεί μεταξύ των κρατών μελών υπό μορφή ποσοστώσεων και η εν λόγω ποσόστωση της Ένωσης δεν έχει εξαντληθεί.
            
         Άρθρο 5
   Διαβίβαση δεδομένων
   Όταν, σύμφωνα με το άρθρα 33 και 34 του κανονισμού (ΕΚ) αριθ. 1224/2009, τα κράτη μέλη διαβιβάζουν στην Επιτροπή δεδομένα που αφορούν εκφόρτωση των αλιευθεισών ποσοτήτων γαύρου, χρησιμοποιούν τον κωδικό αποθεμάτων «ANE/08».
   Άρθρο 6
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιουλίου 2014 έως τις 30 Ιουνίου 2015.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Ιουλίου 2014.
      
         
            Για το Συμβούλιο
         
         
            Ο Πρόεδρος
         
         S. GOZI
      
   
   
      (1)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
   
      (2)  Κανονισμός (ΕΚ) αριθ. 847/96 του Συμβουλίου, της 6ης Μαΐου 1996, περί θεσπίσεως συμπληρωματικών όρων για την ετήσια διαχείριση των TAC και των ποσοστώσεων (ΕΕ L 115 της 9.5.1996, σ. 3).
   
      (3)  Κανονισμός (ΕΚ) αριθ. 218/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με την υποβολή στατιστικών για τις ονομαστικές αλιεύσεις από τα κράτη μέλη που αλιεύουν στο Βορειοανατολικό Ατλαντικό (ΕΕ L 87 της 31.3.2009, σ. 70).
   
      (4)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).
   
      (5)  Κανονισμός (ΕΚ) αριθ. 1006/2008 του Συμβουλίου, της 29ης Σεπτεμβρίου 2008, σχετικά με τις άδειες αλιείας κοινοτικών αλιευτικών σκαφών εκτός των υδάτων της Κοινότητας και για την πρόσβαση σκαφών τρίτων χωρών στα ύδατα της Κοινότητας, την τροποποίηση των κανονισμών (ΕΟΚ) αριθ. 2847/93 και (ΕΚ) αριθ. 1627/94 και την κατάργηση του κανονισμού (ΕΚ) αριθ. 3317/94 (ΕΕ L 286 της 29.10.2008, σ. 33).
   
      (6)  Κανονισμός (ΕΕ) αριθ. 43/2014 του Συμβουλίου, της 20ής Ιανουαρίου 2014, σχετικά με τον καθορισμό, για το 2014, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων στα ενωσιακά ύδατα, και για τα ενωσιακά σκάφη, σε ορισμένα μη ενωσιακά ύδατα (ΕΕ L 24 της 28.1.2014, σ. 1).